Vriende wat soos huis voel - Yolande StraussYolande Strauss
Die naweek wat verby is vlieg ek saam met my #Grootprins af Kaap toe vir twee van sy maats se sestiende verjaarsdae. Dit klink dalk soos uitermatige bederf, maar soms as ouer moet 'n ou ja sê vir jou kinders. Maak nie saak wat die vraag is nie. Deel van my ja was om vir #Grootprins 'n lewensles op die hart te probeer druk oor vriendskap. Hy en sy kamerade het my egter 'n ding of twee geleer oor wat vriendskap werklik is. As ouer was dit vir my die mooiste ding om te aanskou in 'n lang-lang tyd.
#Grootprins se vriendekring vanuit die Kaap bestaan uit 'n baie interessante viermanskap. Otter, Otter se broer (deel van 'n drieling!) Norman, Joshie (wat lankal seker nie meer 'n ie moet bykry nie, maar in my hart gaan dit seker maar vir altyd bly) en #Grootprins.
Die vier van hulle kom al saam van graad een af. Ek sit en bekyk hulle so van die kantlyn af. Hoe goed hulle mekaar ken en verstaan. Hulle deernis vir mekaar. Hulle liefde vir mekaar. Ek kyk bietjie tranerig na #Grootprins en besef; hierdie drie makkers is sy huis. Die plek waar hy rus vir sy voete vind. Waar hy sy laste kan aflaai. Waar hy tuis is en sal sal wees tot die dood hulle eendag skei. En hoe kosbaar is dit nie?
Elke mens behoort dit te hê. Dawid en Jonathan het dit gehad. Cheech en Chong het dit gehad. Thelma en Louise het dit gehad. Daai vriendskap wat die toets van tyd deurstaan, maak nie saak wat oor mens se pad kom nie.
Die lewe los ons met baie kennisse. Mens kan hulle dalk selfs vriende noem. As jy soos ek in drie skole en twee universiteite was, in tientalle kore gesing het en in omtrent sewe dorpe gebly het is dit onafwendbaar. Mense wie se Facebook posts jy like en op wie se Instagram fotos jy kommentaar lewer.
Maar vriende wat huis is? Hulle kan ek op een hand tel. Daai vriende wat jou op jou beste en op jou slegste onvoorwaardelik liefhet. Daai wie jy eerste bel met goeie nuus. Daai wat jy eerste vertrou met slegte nuus. En of hulle nou in Nederland, Oos London, Thabazimbi, Melkbos, Potch of Pretoria bly, hulle is altyd huis. Altyd die plek waar jou hart haarself kan wees. Jy voel of jy hulle al langer as tyd ken. En jy weet as die gode dit so bestem dat julle sal saam oud word met fantastiese stories daarmee saam. Jy sal vir hulle enige iets doen en jy weet hulle sal dieselfde vir jou doen. Selfs al sien julle mekaar net een maal elke twee jaar. Selfs al gesels julle net vier keer 'n jaar oor die foon. Selfs al WhatsApp julle soms net vir mekaar 'n enkel kruisie om te sê ek mis jou. En dink aan jou. Ek ag hierdie voorreg om dit te mag hê as een van die grootstes van my lewe.
En welwetende dat #Grootprins absoluut nie sy ma se lame skryfstukkies lees nie gaan ek dit in elke geval hardop sê.
Otter, Norman, Joshie en #Grootprins. Julle weet dit dalk nog nie, maar wat julle het is magies en sterker as enige krag op hierdie aarde. Eendag gaan julle (ons is hoopvol!) lewensmaats kry en die dinamika van julle vriendskap sal dan, soos die lewe maar loop, bietjie verander en aanpas. Maar mag julle nooit ooit ophou om vir mekaar huis te wees nie. Dis my lewenswens vir julle. En net soos wat 'n ma soms moet ja sê, moet 'n ma ook soms haar wense hardop uitspreek oor haar kroos. Amen.